Președintele Republicii Moldova, Igor Dodon, a stat în dreapta omologului său rus, Vladimir Putin, la parada dedicată „Zilei Victoriei” de la Moscova, scrie agora.md.

După ce Putin a dat mâna cu veteranii și cei prezenți în loja oficială, Igor Dodon i-a salutat și el. Cei doi s-au așezat apoi alături pentru a urmări inaugurarea evenimentului.

Anul acesta, fostele republici sovietice sărbătoresc 72 de ani de victorie asupra fascismului.

„La una din ultimele întrevederi cu președintele Federației Ruse, domnul Putin m-a invitat să fiu prezent la parada pe Piața Roșie. Pe parcursul ultimelor 10-11 ani niciun președinte al Republicii Moldova n-a dat curs acestei invitații, și în semn de prietenie față de partenerii noștri din Federația Rusă am decis să merg, să dau curs acestei invitații și pe data de 9 mai voi fi la Moscova. Voi lua cu mine și câțiva veterani, pe cei căror le va permite starea de sănătate. Eu cred că este ceva simbolic”, declara recent Igor Dodon, potrivit deschide.md.